THCOM พุ่งเกือบ 7% หลังงบฯ ปี58 กำไรทะลุ 2 พันลบ.กูรูแนะซื้อเป้า 40 บ.
THCOM พุ่งเกือบ 7% ณ เวลา 10.04 น.ราคาอยู่ที่ 27.25 บาท บวก 1.75 บาท หรือ 6.86% มูลค่าการซื้อขาย 212.91 ลบ. หลังโชว์งบฯ Q4 สูงทุบสถิติที่ระดับ 714 ลบ. ด้านบล.แอพเพิล เวลธ์ คาดกำไรสุทธิปี 59 ที่ระดับ 2.34 พันลบ.หลังรับรู้รายได้จาก Thcom-7 ที่จะเข้ามาเต็มปีพร้อมแนะซื้อเป้าถัดไป 40 บ.
11 ก.พ. 2559

ผู้สื่อข่าวรายงานว่า ราคาหุ้น บริษัท ไทยคม จำกัด (มหาชน) หรือ THCOM ณ เวลา 10.04 น.ราคาอยู่ที่ 27.25 บาท บวก 1.75 บาท หรือ 6.86% มูลค่าการซื้อขาย 212.91 ล้านบาท โดยราคาหุ้นเปิดตลาดที่ 26.75 บาท ต่ำสุดที่ 26.50 บาท สูงสุดที่ 27.50 บาท

โดย บล.แอพเพิล เวลธ์ ระบุในบทวิเคราะห์(11 ก.พ.) ผลประกอบการไตรมาส 4/58 สูงสุดเป็นประวัติการณ์ที่ระดับ 714 ล้านบาท เพิ่มขึ้น 180.7% จากไตรมาสก่อนและเพิ่ม 75.1% จากปีก่อนดีกว่าที่ตลาดคาดไว้ราว 10%
พร้อมคาดทิศทางผลประกอบการปี 59 ยังเติบโตได้จากการรับรู้รายได้จาก Thcom-7 ที่จะเข้ามาเต็มปี ขณะที่ Thcom-8 บริษัทคาดว่าจะสามารถเพิ่มอัตราการจองใช้งานได้เกินระดับคุ้มทุนที่ 30% ก่อนส่งขึ้นสู่วงโคจรในช่วง 2Q59 จากระดับ 13% ฝ่ายวิจัยประมาณการกำไรสุทธิปี 59 ที่ระดับ 2,339 ล้านบาท เติบโต 10.2% จากปีก่อน
คงคำแนะนำ “ซื้อ” ราคาเหมาะสมปี 59 เท่ากับ 40.00 บาทหลังอัตราการเติบโตในระยะยาวค่อนข้างจำกัด ประกอบกับมีความเสี่ยงในการเจรจาต่อสัญญาการใช้งาน IPSTAR กับ NBN ที่กำลังจะสิ้นสุดลงในเดือนก.ย.60 ซึ่งมีความไม่แน่นอนว่าบริษัทจะสามารถหารายได้มาชดเชยในส่วนนี้ได้มากน้อยเพียงใด อย่างไรก็ตามราคาเป้าหมายใหม่ยังคงมี Upside จากราคาปัจจุบันราว 57% นอกจากนั้นบริษัทยังได้ประกาศจ่ายปันผล0.65 บาทต่อหุ้น คิดเป็น Dividend Yield ราว 2.5% (XD : 1/4/59)
ทั้งนี้ THCOM รายงานผลการดำเนินงานประจำปี 2558 สิ้นสุดวันที่ 31 ธ.ค.58 (รวมบริษัทย่อย) มีกำไรสุทธิ 2.12 พันล้านบาท หรือมีกำไรสุทธิ 1.94 บาทต่อหุ้น หรือเติบโต 33% เทียบกับช่วงเดียวกันของปีก่อนที่มีกำไรสุทธิ 1.60 พันล้านบาท หรือมีกำไรสุทธิ 1.46 บาทต่อหุ้น โดยผลการดำเนินงานที่มีกำไร เป็นผลจากรายได้ของบริษัทที่เติบโตขึ้น ในขณะที่ค่าใช้จ่ายในการขายและบริหารลดลง
พร้อมกันนี้ บริษัทเตรียมจ่ายปันผลงวดดำเนินงานวันที่ 1 ม.ค. 2558 ถึงวันที่ 31 ธ.ค. 2558 เป็นเงินสดอัตรา 0.65 บาทต่อหุ้น และขึ้นเครื่องหมาย XD วันที่ 1 เม.ย. 2559 กำหนดจ่ายปันผลวันที่ 26 เม.ย. 2559